CELEX: 32018X1227(01)
Language: bg
Date: 2018-12-14 00:00:00
Title: Решение (ЕС) 2018/2064 на Европейския орган за ценни книжа и пазари от 14 декември 2018 година за подновяване на временната забрана за пускане на пазара, разпространение или продажба на бинарни опции на непрофесионални клиенти

27.12.2018   
               
               
                  BG
               
               
                  Официален вестник на Европейския съюз
               
               
                  L 329/27
               
            
         РЕШЕНИЕ (ЕС) 2018/2064 НА ЕВРОПЕЙСКИЯ ОРГАН ЗА ЦЕННИ КНИЖА И ПАЗАРИ
         от 14 декември 2018 година
         за подновяване на временната забрана за пускане на пазара, разпространение или продажба на бинарни опции на непрофесионални клиенти
         СЪВЕТЪТ НА НАДЗОРНИЦИТЕ НА ЕВРОПЕЙСКИЯ ОРГАН ЗА ЦЕННИ КНИЖА И ПАЗАРИ,
         като взе предвид Договора за функционирането на Европейския съюз,
         като взе предвид Регламент (ЕС) № 1095/2010 на Европейския парламент и на Съвета от 24 ноември 2010 година за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (1), и по-конкретно член 9, параграф 5, член 43, параграф 2 и член 44, параграф 1 от него,
         като взе предвид Регламент (ЕС) № 600/2014 на Европейския парламент и на Съвета от 15 май 2014 година относно пазарите на финансови инструменти и за изменение на Регламент (ЕС) № 648/2012 (2), и по-конкретно член 40 от него,
         като взе предвид Делегиран регламент (ЕС) 2017/567 на Комисията от 18 май 2016 година за допълване на Регламент (ЕС) № 600/2014 на Европейския парламент и на Съвета по отношение на определенията, прозрачността, компресирането на портфейл и надзорните мерки за намеса по отношение на продукти и управление на позиции (3), и по-конкретно член 19 от него,
         като има предвид, че:
         
                     (1)
                  
                  
                     С Решение (ЕС) 2018/795 (4) Европейският орган за ценни книжа и пазари (ESMA) забрани пускането на пазара, разпространението или продажбата на бинарни опции на непрофесионални клиенти, като забраната влезе в сила от 2 юли 2018 г. за период от три месеца.
                  
               
                     (2)
                  
                  
                     В съответствие с член 40, параграф 6 от Регламент (ЕС) № 600/2014, ESMA следва да преразглежда временната мярка за намеса през подходящи интервали от време и най-малко на всеки три месеца.
                  
               
                     (3)
                  
                  
                     С Решение (ЕС) 2018/1466 (5) ESMA поднови и измени временната забрана на пускането на пазара, разпространението или продажбата на бинарни опции на непрофесионални клиенти, като забраната влезе в сила от 2 октомври 2018 г. за период от три месеца.
                  
               
                     (4)
                  
                  
                     Извършеният от ESMA допълнителен преглед на забраната на бинарните опции се основава, наред с другото, на проучване сред националните компетентни органи (6) (НКО) относно практическото прилагане на мярката за намеса и нейното въздействие, както и на допълнителната информация, предоставена от НКО и заинтересованите страни.
                  
               
                     (5)
                  
                  
                     НКО констатираха много малко случаи на неспазване на мерките за намеса на ESMA. Нещо повече, след обявяването на договорените мерки на 27 март 2018 г. не са издавани нови разрешения на посредници, които пускат на пазара, разпространяват или продават бинарни опции.
                  
               
                     (6)
                  
                  
                     НКО отбелязват слабо увеличаване на броя на клиентите, сменили статута си на професионални клиенти при поискване. Въпреки това броят на професионалните клиенти при поискване е относително малък в сравнение с предишния брой непрофесионални клиенти на доставчиците на бинарни опции. ESMA е запознат с факта, че посредници от трети държави се насочват активно към клиенти от Съюза. Същевременно без разрешение или регистрация в Съюза такива посредници имат право да предлагат услуги само на клиенти, установени или пребиваващи на територията на Съюза, по тяхна изрична инициатива. ESMA осъзнава също, че посредниците започват да предлагат други спекулативни инвестиционни продукти. ESMA ще продължи да следи предлагането на тези продукти, за да реши дали са уместни други мерки на равнището на Съюза.
                  
               
                     (7)
                  
                  
                     След приемането на Решение (ЕС) 2018/795 в ESMA не са се получили доказателства, противоречащи на общата констатация за наличие на значителни опасения за защитата на инвеститорите, изразени в Решение (ЕС) 2018/795 и Решение (ЕС) 2018/1466. Поради това ESMA заключи, че значителните опасения за защитата на инвеститорите, посочени в решението, ще се запазят, освен ако временната забрана за пускане на пазара, разпространение или продажба на бинарни опции не се поднови.
                  
               
                     (8)
                  
                  
                     Освен това, приложимите действащи регулаторни изисквания, съгласно законодателството на Съюза, не са променени след приемането на решението и продължават да не противодействат на заплахата, установена от ESMA. В допълнение НКО не са предприели действия, за да преодолеят заплахата или предприетите действия не я премахват по задоволителен начин. По-конкретно, след приемането на Решение (ЕС) 2018/795, нито един НКО не е одобрил собствена национална мярка за намеса съгласно член 42 от Регламент (ЕС) № 600/2014 (7).
                  
               
                     (9)
                  
                  
                     Подновяването на забраната не оказва неблагоприятно въздействие върху ефективността на финансовите пазари или върху инвеститорите, което да е непропорционално спрямо ползите от действието, и не създава риск от регулаторен арбитраж по същите причини, определени в решенията.
                  
               
                     (10)
                  
                  
                     Ако временната забрана не бъде подновена, ESMA продължава да смята, че има вероятност да се поднови предлагането на бинарни опции на непрофесионални клиенти и на пазара да се възвърнат същите или подобни продукти, които доведоха до вреди за потребителите, както беше изтъкнато в решенията.
                  
               
                     (11)
                  
                  
                     Предвид тези съображения, в допълнение към тези, изразени в решенията, ESMA реши да поднови забраната при същите условия като тези в Решение (ЕС) 2018/1466 за допълнителен срок от три месеца с цел да се удовлетворят значителните опасения за защитата на инвеститорите.
                  
               
                     (12)
                  
                  
                     Тъй като предложените мерки могат до определена степен да се отнасят до деривати за селскостопански стоки, ESMA се консултира с публичните органи, които са компетентни в надзора, управлението и регулирането на физическите селскостопански пазари съгласно Регламент (ЕО) № 1234/2007 на Съвета (8). Нито един от тези органи не повдигна възражения срещу предложеното подновяване на мерките.
                  
               
                     (13)
                  
                  
                     ESMA уведоми НКО за предложеното решение за подновяване.
                  
               ПРИЕ НАСТОЯЩОТО РЕШЕНИЕ:
         
            Член 1
            Временна забрана на бинарните опции по отношение на непрофесионални клиенти
            
               1.   Забранява се пускането на пазара, разпространението или продажбата на бинарни опции на непрофесионални клиенти.
            
            
               2.   За целите на параграф 1, независимо дали се търгува на място за търговия, бинарната опция е дериват, който отговаря на следните условия:
               
                           а)
                        
                        
                           за него трябва да бъде извършен паричен сетълмент или да може да бъде извършен паричен сетълмент по желание на една от страните по причини, различни от неизпълнение на задължение или друго събитие за прекратяване;
                        
                     
                           б)
                        
                        
                           предвижда плащане само при сетълмента или при изтичане на срока;
                        
                     
                           в)
                        
                        
                           плащането му е ограничено до:
                           
                                       i)
                                    
                                    
                                       предварително определена фиксирана сума или нула, ако базовият актив на деривата отговаря на едно или повече предварително определени условия; и
                                    
                                 
                                       ii)
                                    
                                    
                                       предварително определена фиксирана сума или нула, ако базовият актив на деривата не отговаря на едно или повече предварително определени условия.
                                    
                                 
                     
            
               3.   Забраната в параграф 1 не се отнася до:
               
                           а)
                        
                        
                           бинарни опции, при които печалбата в по-малкия от двата предварително определени фиксирани размера се равнява най-малкото на общия размер на плащането за бинарната опция, извършено от непрофесионалния клиент, включително комисионна, такси за трансакции и други свързани разходи;
                        
                     
                           б)
                        
                        
                           бинарни опции, които отговарят на следните условия:
                           
                                       i)
                                    
                                    
                                       срокът от емитирането до падежа на бинарната опция е най-малко 90 календарни дни;
                                    
                                 
                                       ii)
                                    
                                    
                                       предоставен е проспект, изготвен и одобрен в съответствие с Директива 2003/71/ЕО на Европейския парламент и на Съвета (9); и
                                    
                                 
                                       iii)
                                    
                                    
                                       бинарната опция не излага доставчика на пазарни рискове през срока на бинарната опция и доставчикът или друг субект от неговата група не реализира печалба или загуба от бинарната опцията, които са различни от предварително обявените комисионна, такси за трансакции или други свързани такси.
                                    
                                 
                     
         
         
            Член 2
            Забрана за участие в дейности за заобикаляне
            Забранява се съзнателното и преднамерено участие в дейности, чиято цел или резултат е заобикаляне на изискванията по член 1, включително когато се действа вместо доставчика на бинарни опции.
         
         
            Член 3
            Влизане в сила и прилагане
            
               1.   Настоящото решение влиза в сила в деня след публикуването му в Официален вестник на Европейския съюз.
               
            
            
               2.   Настоящото решение се прилага от 2 януари 2019 г. за период от 3 месеца.
            
         
         
            Съставено в Париж на 14 декември 2018 г.
            
               
                  За Съвета на надзорниците
               
               Steven MAIJOOR
               
                  Председател
               
            
         
         
            (1)  ОВ L 331, 15.12.2010 г., стр. 84.
         
            (2)  ОВ L 173, 12.6.2014 г., стр. 84.
         
            (3)  ОВ L 87, 31.3.2017 г., стр. 90.
         
            (4)  Решение (ЕС) 2018/795 на Европейския орган за ценни книжа и пазари от 22 май 2018 г. за временна забрана на пускането на пазара, разпространението или продажбата на бинарни опции на непрофесионални клиенти в Съюза съгласно член 40 от Регламент (ЕС) № 600/2014 на Европейския парламент и на Съвета (ОВ L 136, 1.6.2018 г., стр. 31).
         
            (5)  Решение (ЕС) 2018/1466 на Европейския орган за ценни книжа и пазари от 21 септември 2018 година за подновяване и изменение на временната забрана, въведена с Решение (ЕС) 2018/795, върху пускането на пазара, разпространението или продажбата на бинарни опции на непрофесионални клиенти(ОВ L 245, 1.10.2018 г., стр. 17).
         
            (6)  24 НКО изпратиха отговор: Австрийската служба за надзор на финансовите пазари (AT-FMA), Комисията за ценни книжа и борси на Кипър (CY-CySEC), Чешката национална банка (CZ-CNB), Федералната служба за надзор на финансовите услуги на Германия (DE-BaFiN), Датският финансов орган (DK-Finanstilsynet), Гръцката комисия за капиталовите пазари (EL-HCMC), Испанската национална комисия за пазарите на ценни книжа (ES-CNMV), Финландският финансов надзорен орган (FI-FSA), Френският регулаторен орган за финансовите пазари (FR-AMF), Националната банка на Унгария (HU-MNB), Ирландската централна банка (IE-CBI), Исландската служба за финансов надзор (IS-FME), Италианската национална комисия по ценни книжа и борси (IT-CONSOB), Комисията за надзор на финансовия сектор в Люксембург (LU-CSSF), Службата за финансови услуги на Малта (MT-MFSA), Нидерландският регулаторен орган по финансовите пазари (NL-AFM), Норвежкият финансов орган (Finanstilsynet-NO), Службата за финансов надзор на Полша (PL-KNF), Комисията за пазара на ценни книжа на Португалия (PT-CMVM), Органът за финансов надзор на Румъния (RO-FSA), Шведският финансов инспекторат (SE- Finansinspektionen), Словенската агенция за ценни книжа (SL-ATVP), Регулаторният орган за финансови услуги на Обединеното кралство (UK-FCA).
         
            (7)  На 4 юни 2018 г. компетентен орган на членуваща в ЕИП държава от ЕАСТ, Норвежкият финансов орган (NO-Finanstilsynet), прие национални мерки за намеса в търговията с финансови продукти, като техните условия и дати на прилагане са същите като при мерките на ESMA. Освен това, на 5 юли 2018 г. Исландската служба за финансов надзор публикува, че смята пускането на пазара, разпространението или продажбата на бинарни опции за противоречащи на надеждните и разумни бизнес процедури и практики в областта на търгуването с ценни книжа съгласно националното законодателство (член 5 от Закон № 108/2007 относно трансакциите с ценни книжа). В допълнение, от 6 юли 2018 г. в Румъния се прилага национално законодателство, подобно на мерките на ESMA.
         
            (8)  Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (ОВ L 299, 16.11.2007 г., стр. 1).
         
            (9)  Директива 2003/71/ЕО на Европейския парламент и на Съвета от 4 ноември 2003 г. относно проспекта, който следва да се публикува, когато публично се предлагат ценни книжа или когато се допускат ценни книжа до търгуване, и за изменение на Директива 2001/34/ЕО (ОВ L 345, 31.12.2003 г., стр. 64).